Na temelju članka 18. Zakona o proračunu („Narodne novine“ 144/21) i članka 29. Statuta Grada Paga („Službeni glasnik Grada Paga „ broj 5/21,4/22), Gradsko vijeće grada Paga na sjednici održanoj 13. prosinca 2024. godine , donijelo je

**ODLUKU**

**o izvršavanju Proračuna Grada Paga za 2025. godinu**

# I OPĆE ODREDBE

Članak 1.

(1)Ovom se Odlukom uređuje struktura prihoda i primitaka, rashoda i izdataka Proračuna Grada Paga za 2025. godinu (u daljnjem tekstu: Proračun), njegovo izvršavanje, opseg zaduživanja i jamstava, upravljanje dugom, financijskom i nefinancijskom imovinom, prava i obveze korisnika proračunskih sredstava, ovlasti Gradonačelnika Grada Paga (u daljnjem tekstu: Gradonačelnik) te druga pitanja u vezi s izvršavanjem Proračuna.

 (2)Riječi i pojmovi koji se koriste u ovoj Odluci, a koji imaju rodno značenje, odnose se jednako na muški i ženski rod, bez obzira na to u kojem su rodu navedeni.

Članak 2.

Proračun se donosi i izvršava u skladu s načelima jedinstva i točnosti proračuna, uravnoteženosti, obračunske jedinice, univerzalnosti, specifikacije, dobrog financijskog upravljanja i transparentnosti.

**II. SADRŽAJ PRORAČUNA**

Članak 3.

(1)Proračun se sastoji od Općeg i Posebnog dijela te Obrazloženja. Proračun sadrži sve prihode i primitke te rashode i izdatke Grada Paga i proračunskih korisnika.

(2)Opći dio Proračuna sadrži:

- Sažetak Računa prihoda i rashoda i Računa financiranja, Preneseni višak ili preneseni manjak i Višegodišnji plan uravnoteženja,

- Račun prihoda i rashoda i Račun financiranja.

(3)Račun prihoda i rashoda sastoji se od prihoda od poreza, pomoći, prihoda od imovine, prihoda od pristojbi i naknada, ostalih prihoda i prihoda od prodaje nefinancijske imovine te rashoda za zaposlene, materijalnih rashoda, financijskih rashoda, subvencije, pomoći naknade građanima i kućanstvima na temelju osiguranja i druge naknade, ostalih rashoda te rashoda za nabavu nefinancijske imovine. Sažetak Računa financiranja sadrži podatke o prijenosu sredstava iz prethodne godine i prijenosu sredstava u sljedeće razdoblje odnosno podatke o prijenosu viška odnosno manjka iz prethodne godine i prijenosu viška odnosno manjka u sljedeće razdoblje. Višegodišnji plan uravnoteženja sadrži podatke o prijenosu viška/manjka iz prethodne godine, višku/manjku iz prethodne godine koji će se rasporediti/pokriti, višku/manjku tekuće godine i prijenosu viška/manjka u sljedeće razdoblje. U Računu financiranja iskazuju se primici od financijske imovine i zaduživanja te izdaci za financijsku imovinu i za otplatu kredita i zajmova.

(4)Posebni dio proračuna iz članka 14. stavka 1. ovoga Pravilnika sadrži prikaz ukupno očekivanih rashoda i izdataka Grada Paga i proračunskih korisnika prema:

− organizacijskoj klasifikaciji (razdjel, glava, RKP),

− programskoj klasifikaciji (program, aktivnost/projekt),

− izvorima financiranja (najniža razina) i

− ekonomskoj klasifikaciji (razina razreda i skupine).

#  III IZVRŠAVANJE PRORAČUNA

Članak 4.

(1)Za planiranje i izvršavanje Proračuna u cjelini odgovoran je Gradonačelnik.

(2)Pročelnici Upravnih odjela-razdjela te čelnici pravnih osoba koje su korisnici Proračuna, odgovorni su za planiranje i izvršavanje svog dijela Proračuna.

(3)Proračunska sredstva koristiti će se samo za namjene koje su određene Proračunom.

Proračunska sredstva doznačuju se proračunskim korisnicima u skladu sa ostvarenjem proračunskih prihoda.

(4)Proračunski korisnici smiju doznačena sredstva koristiti isključivo u skladu s namjenom i u visini utvrđenoj Proračunom, odnosno Programima javnih potreba te u skladu s godišnjim financijskim planovima prema dinamici utvrđenoj mjesečnim planovima.

(5)O odobrenim sredstvima za 2025. godinu proračunski korisnici biti će obaviješteni putem oglasne ploče odnosno putem internetske stranice objavom Proračuna i Programa javnih potreba u Službenom glasniku Grada Paga.

(6)Proračunski korisnici za koje su sredstva planirana u posebnom dijelu Proračuna, obvezni su dostaviti Gradu Pagu svoje financijske planove usuglašene s odobrenim sredstvima u Proračunu u roku od 15 dana od dana objave Proračuna i Programa javnih potreba.

Članak 5.

Plaćanje preuzetih obveza po ugovorima, koje dospijevaju u slijedećim godinama mora se obvezno uključiti u godinu u kojoj obveza dospijeva.

Članak 6.

Plaćanje predujma moguće je samo iznimno i to na temelju prethodne suglasnosti Gradonačelnika. Plaćanje predujmom moguće je najviše do ukupnog iznosa od 150.000,00 EUR.

Članak 7.

(1)Proračun se izvršava u skladu s raspoloživim sredstvima i dospjelima obvezama.

(2)Otplate glavnice i kamata javnog duga i jamstava mogu se izvršavati u iznosima iznad planiranih.

Članak 8.

(1)Proračunska zaliha osigurava se u iznosu do 14.000,00 EUR i koristiti će se za zakonski utvrđene namjene. O korištenju sredstava proračunske zalihe odlučuje Gradonačelnik.

(2)Gradonačelnik je obvezan izvijestiti Gradsko vijeće o korištenju proračunske zalihe sukladno odredbama Zakona o proračunu.

Članak 9.

Prihodi Proračuna ubiru se i uplaćuju u Proračun u skladu sa Zakonom i drugim propisima neovisno o visini prihoda planiranih u Proračunu.

Članak 10.

(1)Pogrešno ili više uplaćeni prihodi u Proračunu vraćaju se uplatitelju na teret tih prihoda.

(2)Pogrešno ili više uplaćeni prihodi u proračune prethodnih godina vraćaju se uplatiteljima na teret rashoda tekuće godine.

Članak 11.

(1)Ako tijekom proračunske godine dođe do neusklađenosti planiranih prihoda/primitaka i rashoda/izdataka Proračuna izvršiti će se njegovo ponovno uravnoteženje, putem izmjene i dopune Proračuna.

(2)U Proračunu Grada Paga za 2025. godinu i projekcijama za 2026. i 2027. godinu,

Manjak iz prethodnih godina koji će se pokriti u planiranom razdoblju (Grad Pag i proračunski korisnici), raspoređuje se kako slijedi: u 2025. godini iznos od -793.800,00 EUR te u projekcijama za 2026. godinu, iznos -645.100,00 EUR, i za 2027. godinu iznos -9.100,00 EUR.

# IV UPRAVLJANJE FINANCIJSKOM I NEFINANCIJSKOM IMOVINOM

Članak 12.

(1)Raspoloživim novčanim sredstvima na računu proračuna upravlja Gradonačelnik.

(2)Novčana sredstva iz stavka 1. ovog članka mogu se oročavati u poslovne banke, poštujući načela sigurnosti, likvidnosti i isplativosti.

(3)Pravnim osobama u većinskom vlasništvu i ustanovama čiji je osnivač Grad Pag kao i Turističkoj zajednici Grada Paga, Gradonačelnik može iz likvidnih sredstava Proračuna odobriti kratkoročnu pozajmicu uz primjerene instrumente osiguranja i kamatu.

(4)Odluku o oročavanju ili davanju kratkoročnih zajmova donosi Gradonačelnik.

Članak 13.

O osnivanju i prestanku pravnih osoba čiji je osnivač ili suosnivač Grad odlučuje Gradsko vijeće na prijedlog Gradonačelnika osim ako posebnim zakonima nije drugačije utvrđeno.

Članak 14.

(1)U slučaju da prestane javni interes za vlasništvo dionica ili udjela u kapitalu pravnih osoba Gradsko vijeće na prijedlog Gradonačelnika može odlučiti da se dionice odnosno udjeli u kapitalu prodaju ako to nije u suprotnosti s posebnim zakonom.

(2)Ostvarena sredstva od prodaje udjela i uloga u kapitalu koristiti će se samo za otplatu duga u Računu financiranja ili za nabavku nefinancijske i financijske imovine, ako se spomenuta sredstva ostvare u iznosu većem od potrebnog za otplatu duga.

Članak 15.

Gradonačelnik može na prijedlog nadležnog tijela koje je odgovorno za potpunu i pravodobnu naplatu iz svoje nadležnosti, a na zahtjev dužnika odgoditi plaćanje ili odobriti obročnu otplatu duga, otpisati ili djelomično otpisati potraživanje ako se time bitno poboljša mogućnost otplate duga dužnika od kojeg inače ne bi bilo moguće naplatiti cjelokupan dug u skladu sa Uredbom Vlade.

Članak 16.

(1)Nefinancijska dugotrajna imovina mora se osigurati ako postoji zakonska obveza ili u drugim okolnostima o kojima odlučuje sam korisnik poštujući načela učinkovitosti i ekonomičnosti raspolaganja proračunskim sredstvima.

(2)Sva osiguranja ugovara i potpisuje gradonačelnik.

# V ZADUŽIVANJE I JAMSTVA

Članak 17.

(1)Grad se može kratkoročno zadužiti najduže 12 mjeseci, nakon isteka ugovora o prethodnom kratkoročnom zaduženju, putem kratkoročnog kredita i/ili okvirnog kredita kod poslovne banke u kojoj Grad ima otvoren račun ili kod drugih poslovnih banaka i kreditnih institucija samo za premošćivanje jaza nastalog zbog različite dinamike priljeva prihoda i dospijeća obveza.

(2)Za utvrđivanje potrebnog iznosa kratkoročnog zaduženja ovlašćuje se gradonačelnik.

(3)Za financijske odnose radi kratkoročnog zaduživanja i pozajmljivanja sredstava Grada te izdavanje potrebnih instrumenata osiguranja ovlašćuje se Gradonačelnik.

(4)Grad se može dugoročno zadužiti samo za investiciju odnosno nabavu nefinancijske imovine ( osim osobnog automobila) uz provedbu postupka nabave, a koja se financira iz proračuna uz odobrenje Gradskog vijeća , a uz suglasnost Ministarstva financija odnosno Vlade Republike Hrvatske, u skladu sa Zakonom o proračunu.

Ugovore o zaduživanju potpisuje Gradonačelnik.

(5)U tijeku 2025. godine predviđena je otplata glavnice dugoročnog kredita sklopljenog sa Erste&Steiermarkisce bank d.d. namijenjenog za financiranje izgradnje dječjeg vrtića u gradu Pagu, u iznosu od 113.000,00 EUR.

(6)U evidenciji zaduživanja vodi se Ugovor o otplati iz sredstava KFW kreditne linije za financiranje uvoza opreme za investicijske projekte vodoopskrbe na području RH za projekt Ražanac-Rtina (Pag) s Hrvatskim vodama u iznosu od 33.725,83 eura (65.491,57 DEM) sklopljenog 21.05.1999. godine. Planom otplate za INO – kredit iz KFW kreditne linije utvrđen je način otplate i to u 8 polugodišnjim jednakim anuitetom u iznosu od 4.093,22 DEM. Prva rata je dospijevala 30.06.1999. godine, a posljednja 30.12.2006. godine

(7)Za pred financiranje projekta Uređenje magazina soli – projekt Arhipelag kulture, u proračunu za 2025. i projekcijama za 2026. i 2027. planirani su primici od dugoročnog zaduživanja u iznosu od 3.400.000,00 EUR. Povlačenje sredstava temeljem ovog zaduženja povlačiti će se sukcesivno kroz tri proračunske godine u 2025. godini u iznosu od 1.000.000,00 EUR, u 2026. godini u iznosu od 2.000.000,00 EUR i u 2027. godini u iznosu od 400.000,00 EUR. Otplata zaduženja vršiti će se iz ostvarenih sredstava pomoći ministarstva.

(8)Za pred financiranje projekta Izgradnja plohe i sortirnice , u proračunu za 2025. planirani su primici od dugoročnog zaduživanja u iznosu od 651.200,00 EUR. Otplata zaduženja vršiti će se iz ostvarenih sredstava pomoći ministarstva.

 (9)Očekivani iznos zaduženja s osnove glavnica kredita na kraju proračunske godine predviđen je u iznosu od 827.725,83 EUR

Članak 18.

(1)Pravna osoba u većinskom vlasništvu Grada kao i ustanova čiji je osnivač Grad može se zaduživati samo uz suglasnost Gradskog vijeća.

(2)Gradsko vijeće također može davati jamstvo pravnoj osobi u većinskom vlasništvu Grada kao i ustanovi čiji je osnivač za ispunjenje obveza.

(3)Ugovore o jamstvu potpisuje Gradonačelnik.

# VI PRAVA I OBVEZE PRORAČUNSKIH KORISNIKA

Članak 19.

Proračunski korisnici odgovorni su za potpunu i pravodobnu naplatu prihoda i primitaka iz svoje nadležnosti i za izvršavanje svih rashoda i izdataka u skladu s namjenama.

Članak 20.

(1)Vlastiti prihodi proračunskih korisnika jesu prihodi koje ostvaruju od obavljanja poslova na tržištu i u tržišnim uvjetima, a koji se ne financiraju iz proračuna.

(2)Proračunski korisnici vlastite prihode nisu u obvezi uplaćivati u proračun Grada.

(3)Proračunski korisnici Grada Paga dužni su Upravnom odjelu za proračun i financije Grada Paga kvartalno, za razdoblja: siječanj – ožujak, siječanj – lipanj, siječanj – rujan te siječanj – prosinac, dostaviti izvješće o ostvarenju ukupnih te vlastitih i namjenskih prihoda i primitaka i njihovu utrošku sa naznačenim izvorima financiranja te iskazano na četvrtoj razini računskog plana i to u roku od deset dana od proteka kvartala.

Članak 21.

Proračunski korisnici mogu preuzeti obveze po investicijskim projektima tek po provedenim stručnim vrednovanjem i ocjenama opravdanosti i učinkovitosti investicijskih projekata uz suglasnost Gradskog vijeća.

Članak 22.

(1)Čelnik proračunskog korisnika odgovoran je za zakonito i pravilno planiranje i izvršavanje financijskog plana.

(2)Čelnik proračunskog korisnika može određena prava unutarnjim propisima u skladu sa Zakonom prenijeti na druge osobe.

Članak 23.

Za sastavljanje financijskih izvještaja odgovorna je osoba koja rukovodi računovodstvom ili osoba kojoj je povjereno vođenje računovodstva.

Članak 24.

(1)Proračunski korisnici dostavljaju propisane financijske izvještaje za proračunsku godinu i za razdoblje 01. siječnja do 30. lipnja Upravnom odjelu za proračun i financije u roku od 10 dana po isteku izvještajnog razdoblja.

(2)Upravni odjel za proračun i financije temeljem financijskih izvještaja svih proračunskih korisnika izrađuje i dostavlja konsolidirani financijski izvještaj u propisanom roku nadležnim institucijama.

Članak 25.

(1)Proračunski korisnici obvezi su donositi svoje financijske planove u skladu i u rokovima utvrđenim Zakonom.

(2)Prijedloge izmjena financijskih planova koje se odnose na izmjenu plana sredstava ostvarenih iz Proračuna Grada kao i rashoda financiranih iz tih sredstava, proračunski korisnici dužni su dostaviti Upravnom odjelu za proračun i financije.

(3)Prijedlog izmjena može biti uvršten u prijedlog izmjena i dopuna proračuna Grada te usvojen i unesen u proračun Grada Paga prilikom prve naredne izmjene i dopune proračuna koja se donosi nakon dostave izmjena od strane proračunskih korisnika.

(4)Svaku izmjenu financijskih planova koje se odnosi na izmjenu plana vlastitih sredstava i rashoda financiranih iz vlastitih sredstava, proračunski korisnici dužni su dostaviti Gradu Pagu najkasnije u roku od osam dana od donošenja.

(5)Izmjena planiranih iznosa vlastitih sredstava i iznosa rashoda financiranih iz vlastitih sredstava proračunskih korisnika unijeti će se u proračun Grada Paga prilikom prve naredne izmjene i dopune proračuna koja se donosi nakon dostave izmjena od strane proračunskih korisnika.

# VII PRIJELAZNE I ZAVRŠNE ODREDBE

Članak 26.

Ova Odluka objaviti će se u „Službenom glasniku Grada Paga“, a stupa na snagu 01. siječnja 2025. godine.

KLASA: 400-06/24-60/9

URBROJ: 2198-24-05/01-24-2

Pag, 13. prosinca 2024.

GRADSKO VIJEĆE GRADA PAGA

 Predsjednica

 Gradskog vijeća

 Jasna Magaš, v.r.